Komisjoni määrus (EÜ) nr 315/2002,

20. veebruar 2002,

värskete või jahutatud lambarümpade hinnavaatluse kohta ühenduse tüüpilistel turgudel

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 19. detsembri 2001. aasta määrust (EÜ) nr 2529/2001 lamba- ja kitselihaturu ühise korralduse kohta, [1] eriti selle artikleid 20 ja 24,

ning arvestades järgmist:

(1) Määrusega (EÜ) nr 2529/2001 luuakse uus lisatasusüsteem, millega asendatakse nõukogu 3. novembri 1998. aasta määrusega (EÜ) nr 2467/98 (lamba- ja kitselihaturu ühise korralduse kohta, [2] muudetud määrusega (EÜ) nr 1669/2000 [3]) loodud süsteem. Uue korra arvessevõtmiseks ja selguse huvides on vaja kehtestada uued eeskirjad, mis asendavad komisjoni 15. mai 1986. aasta määruses (EMÜ) nr 1481/86 (värskete või jahutatud lambarümpade hindade määramise kohta tüüpilistel ühenduse turgudel ja teatavate muu kvaliteediga lambarümpade hindade uurimise kohta ühenduses, [4] viimati muudetud määrusega (EÜ) nr 2877/2000 [5]) sätestatud eeskirju.

(2) Vastavalt määruse (EÜ) nr 2529/2001 artiklile 20 registreerivad liikmesriigid lammaste ja lambaliha hinnad. Tuleks kinnitada hinnaaruandluse kohaldamise eeskirjad.

(3) Värskete ja jahutatud lambarümpade eri kategooriate hinnad registreeritakse iga liikmesriigi tüüpilisel turul või tüüpilistel turgudel. Kui liikmesriigis on rohkem kui üks tüüpiline turg, tuleks lisaks võtta neil turgudel registreeritud noteeringute aritmeetiline või vajaduse korral kaalutud keskmine.

(4) Turul registreeritud hinnad põhinevad rümpade hindadel ilma käibemaksuta, kuid muude maksude mahaarvamised pole lubatud. Turuhinnad tuleks registreerida "rümba massi" suhtes, nagu on määratletud komisjoni 30. mai 1994. aasta otsuses 94/434/EÜ, millega nähakse ette üksikasjalikud eeskirjad nõukogu direktiivi 93/25/EMÜ rakendamiseks lamba- ja kitsekarja ning lamba- ja kitsekasvatuse statistiliste vaatluste puhul, [6] viimati muudetud otsusega 1999/47/EÜ. [7] Tuleks lubada, et seda määratlust ei kasutata noorte tallede puhul, kes kaaluvad 9–16 kilogrammi, et võtta arvesse turutava, mille tõttu koos pea ja rupsiga turustatavatel rümpadel on suurem kaubanduslik väärtus.

(5) Teatavates liikmesriikides on hinnad seotud elusloomade hindadega. Siis tuleks kõnealused hinnad sobivate koefitsientide abil ümber arvestada. Piirkondades, kus rümba massi hindamiseks kasutatakse elusloomade individuaalset hindamist, võib ümberarvestus põhineda sellel hinnangul.

(6) Selleks et selgitada liikmesriikide hinnaregistreerimiste aluseid, peaksid liikmesriigid teavitama komisjoni valitud tüüpilistest turgudest, hindade arvutamiseks kasutavate rümpade kategooriatest ja kõnealuste andmete suhtelisest tähtsusest hindade arvutamisel.

(7) Käesoleva määrusega ettenähtud meetmed on kooskõlas lamba- ja kitselihaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Liikmesriigid, kelle lambaliha toodang ületab 200 tonni aastas, teatavad komisjonile hiljemalt igal neljapäeval lammaste ja uttede värskete või jahutatud rümpade hinnad.

2. Hinnad registreeritakse liikmesriikide määruse (EÜ) nr 2529/2001 artiklis 12 osutatud noteeringualadel, mis vastavad lõikes 1 sätestatud tingimustele. Hinnad on teabe andmise nädalale eelneva nädala jooksul tüüpilisel turul või tüüpilistel turgudel asjaomaste liikmesriikide registreeritud hulgihinnad. Tüüpilise turu või tüüpilised turud määravad eespool nimetatud liikmesriigid. Hinnad arvutatakse turuhindade alusel ilma käibemaksuta.

Artikkel 2

1. Turuhinnad registreeritakse "rümba massi" kohta otsuses 94/434/EÜ määratletud tähenduses.

Kui hinnad registreeritakse vastavalt rümba kategooriatele, on hind tüüpilisel turul võrdne hulgimüügietapi seitsmepäevase ajavahemiku jooksul registreeritud hindade keskmisega, mida on kaalutud iga kategooria suhtelist tähtsust kajastavate liikmesriikide poolt määratud koefitsientidega.

2. Kuni 16 kilogrammi kaaluvate tallerümpade korral ja vastavalt harilikule kaubandustavale võib hindu registreerida enne siseelundite ja pea eemaldamist.

Kui hinnad registreeritakse eluskaalu alusel, jagatakse eluskaalu kilogrammi hinnad maksimaalse ümberarvestuskoefitsiendiga 0,5. Kui harilik tava on pea ja rupsi jätmine rümba külge, võivad liikmesriigid kuni 28 kilogrammise eluskaaluga tallede puhul kehtestada kõrgema koefitsiendi.

Piirkondades, kus hindade registreerimine põhineb tallerümpade massi individuaalsel hindamisel, põhineb ümberarvestus sellel hinnangul.

Artikkel 3

1. Kui turgusid peetakse artikli 2 lõikes 1 osutatud seitsmepäevase ajavahemiku jooksul rohkem kui üks kord, on iga kategooria hind iga turu jooksul registreeritud noteeringute aritmeetiline keskmine.

2. Kui noteeringualal on mitu tüüpilist turgu, on selle noteeringuala hind nimetatud turgudel registreeritud hindade keskmine, mida on kaalutud iga turu või iga kategooria suhtelist tähtsust peegeldavate liikmesriikide kehtestatud koefitsientidega.

3. Kui teave pole kättesaadav, määratakse hinnad selle liikmesriigi tüüpilistel turgudel eelkõige viimaste teadaolevate hindade abil.

Artikkel 4

Liikmesriigid edastavad komisjonile 1. märtsiks 2002:

a) iga noteeringuala tüüpilised turud;

b) tallerümpade kategooriad;

c) artiklites 2 ja 3 osutatud kaalumis- ja ümberarvestuskoefitsiendid.

Liikmesriigid teatavad komisjonile kõigist muudatustest nende tegemisele järgneva ühe kuu jooksul.

Artikkel 5

Määrus (EMÜ) nr 1481/86 tunnistatakse kehtetuks.

Artikkel 6

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 20. veebruar 2002

Komisjoni nimel

komisjoni liige

Franz Fischler

[1] EÜT L 341, 22.12.2001, lk 3.

[2] EÜT L 312, 20.11.1998, lk 1.

[3] EÜT L 193, 29.7.2000, lk 8.

[4] EÜT L 130, 16.5.1986, lk 12.

[5] EÜT L 333, 29.12.2000, lk 57.

[6] EÜT L 179, 13.7.1994, lk 33.

[7] EÜT L 15, 20.1.1999, lk 10.

--------------------------------------------------